钦定古今图书集成/明伦汇编/官常典/第316卷 > 王英
## 钦定古今图书集成/明伦汇编/官常典/第316卷 > 王英

按《明外史》本传：英字时彦，金谿人。永乐二年进士，选
庶吉士，读书文渊阁。帝察其慎密，令与王直书机密
文字。与修《太祖实录》，授翰林院修撰，进侍讲。二十年，
帝北征，英扈从至阔栾儿海。师旋，过威虏镇李陵城，
帝召英曰：‘闻城中有石碑，可往视’。既至，不识碑所，而
城北门有石，出土尺馀，发之，李陵台驿令谢某《德政
碑》也。碑阴刻达鲁花赤等氏名，具以奏，帝曰：“碑有鞑
靼名，异日且以为己地，启争端。”命再往击碎之，沈诸
河。还奏，帝喜其详审，曰：“秀才是二十八人中读书者，
朕且用尔。”因问以北伐方略，英曰：“天威亲征，彼必远
遁，愿勿穷追。”帝笑曰：“秀才谓朕黩武邪？”因曰：“军中动
静有所闻。”即入奏，且谕中官勿阻。驻安平镇立功。官
军有过，命勿与粮。相聚泣。英即入奏。帝悟，即予粮。榆
木川之变，仁宗在东宫，命英与尚书蹇义等定丧礼，
议政事，宿内阁者七日。仁宗即位，进侍讲学士，再进
右春坊大学士。乞归省，赐钞驰传还。宣宗立，还朝。是
时海内宴安，天子雅意文章，每与诸学士谈论文艺赏花赋诗，礼接最优渥。尝谓英曰：“洪武中学士有宋
濂、吴沈、朱善、刘三吾，永乐初则解缙、胡广。汝勉之，毋
俾前人独专其美。”修《太宗》《仁宗实录》成，迁詹事府少
詹事，赐麒麟带。母丧，特与葬祭，遣中官护英归。寻起
正统元年命教习庶吉士，开经筵为讲官，修《宣宗实
录》为总裁。《实录》成，进礼部左侍郎。八年命理礼部事，
仍侍经筵讲书。浙江民疫，命英祭南镇。时久旱，英至，
大雨，民呼“侍郎雨。”年七十。再乞休，不许。十三年特旨
擢南京礼部尚书，俾就闲逸。居二年卒，年七十五。赐
祭葬，谥文安，后改谥文忠。英端凝持重，历仕四朝，在
翰林四十馀年。屡为会试考官，朝廷制作多出其手。
四方求金石铭志碑记者不绝。性直谅，好规人过，《三
杨》皆不喜，故不得至大位。